ചെറുകിട സംരഭങ്ങളുടെ ഉത്പന്നങ്ങള്ക്കായി സ്വദേശി സൂപ്പര്മാര്ക്കറ്റുമായി കാഡ്സ് തൊടുപുഴ: കാര്ഷികാധിഷ്ഠിത ചെറുകിട സംരഭങ്ങളുടെ ഉത്പന്നങ്ങള്ക്കായി വെങ്ങല്ലൂര് വില്ലേജ് സ്ക്വയറില് സ്വദേശി ഉത്പന്നങ്ങള് മാത്രം വിറ്റഴിക്കുന്ന കേരളത്തിലെ ആദ്യ സൂപ്പര് മാര്ക്കറ്റ് ആരംഭിക്കുമെന്ന് കാഡ്സ് ഭാരവാഹികള് വാര്ത്താസമ്മേളനത്തില് അറിയിച്ചു. കര്ഷക ദിനമായ ഇന്ന് രാവിലെ 10.30ന് പി.ജെ. ജോസഫ് എം.എല്.എ മാര്ക്കറ്റ് ഉദ്ഘാടനം ചെയ്യും. ഓണച്ചന്തയുടെ ഉദ്ഘാടനം നഗരസഭാ ചെയര്മാന് സനീഷ് ജോര്ജ് ഉദ്ഘാടനം ചെയ്യും. വില്ലേജ് സ്ക്വയറിന്റെ രണ്ടാം ഘട്ടമായിട്ടാണ് സൂപ്പര്മാര്ക്കറ്റ് സജ്ജമാക്കിയിരിക്കുന്നത്. 4000 സ്ക്വയര്ഫീറ്റിലെ മാര്ക്കറ്റിന്റെ തുടക്കത്തില് തന്നെ പച്ചക്കറി വിപണിയാണ്. ഇവിടെ നിന്ന് പച്ചക്കറികള് കൂടാതെ വിവിധതരം ഇലക്കറികളും കിട്ടും. പരിശോധനകള്ക്ക് ശേഷം ഏറ്റവും മികച്ച ഉത്പന്നങ്ങളാണ് സൂപ്പര്മാര്ക്കറ്റില് വില്പ്പനയ്ക്ക് വയ്ക്കുക. വട്ടവട, കാന്തല്ലൂര്, മറയൂര്, മാങ്കുളം, തൊടുപുഴ എന്നിവിടങ്ങളിലെ ജൈവനാടന് പച്ചക്കറികളും പഴവര്ഗങ്ങളും ലഭിക്കും. ചെറിയ തോതില് കിഴിവും നല്കാന് തീരുമാനിച്ചിട്ടുണ്ട്. വ്യാഴാഴ്ച വൈകിട്ട് അഞ്ചിന് കാര്ഷിക ദിനാഘോഷം മന്ത്രി റോഷി അഗസ്റ്റിന് ഉദ്ഘാടനം ചെയ്യും. ഡീന് കുര്യാക്കോസ് എം.പി. അവാര്ഡുകളും മൂന്നാംഘട്ട ഷെയര് ഡോ. മാത്യു കുഴല്നാടന് എം.എല്.എയും നിര്വഹിക്കും. വാര്ത്താസമ്മേളനത്തില് കാഡ്സ് ചെയര്മാന് ആന്റണി കണ്ടിരിക്കല്, അഡ്മിനിസ്ട്രേഷന് ഡയറക്ടര് ജേക്കബ് മാത്യു, ഡയറക്ടര്മാരായ വി.പി.സുകുമാരന്, കെ.എം. മത്തച്ചന്, വി.പി. ജോര്ജ് എന്നിവര് പങ്കെടുത്തു.